যুদ্ধের আবহে মোদি-পুতিন বৈঠক! কবে ভারত সফরে রুশ প্রেসিডেন্ট?

ওয়েব ডেস্ক: রাশিয়া-ইউক্রেন যুদ্ধবিরতি (Russia-Ukraine Ceasefire) নিয়ে টানাপোড়েনের মাঝেই ভারত সফরে (India Visit) আসছেন রুশ প্রেসিডেন্ট ভ্লাদিমির পুতিন (Vladimir Putin)। বৃহস্পতিবার এই তথ্য নিশ্চিত করেছেন রাশিয়ার (Russia) বিদেশ বিষয়ক মন্ত্রী সের্গেই লাভরভ। রাশিয়ান আন্তর্জাতিক বিষয়ক কাউন্সিলের এক আলোচনাসভায় পুতিনের ভারত সফরের প্রস্তুতির কথা নিশ্চিত করেছেন সেদেশের বিদেশমন্ত্রী।

কিন্তু পুতিন কবে ভারত সফরে আসছেন, তা এখনও নিশ্চিতভাবে জানানো হয়নি। কিন্তু এই সফরে কোন কোন বিষয়ে আলোচনা হতে পারে, তার একটা ক্ষীণ ইঙ্গিত পাওয়া গিয়েছে। কারণ এদিনের আলোচনাসভায় রুশ বিদেশমন্ত্রী লাভরভ জানিয়েছেন, পুতিনের এই সফর ভারত-রাশিয়া কৌশলগত সম্পর্কের (India-Russia Relation) এক নতুন পর্বের সূচনা করবে। তিনি বলেন, ‘‘প্রেসিডেন্ট পুতিন ভারত সরকারের প্রধানের আমন্ত্রণ গ্রহণ করেছেন। তাঁর সফরের প্রস্তুতি চলছে।’’

আরও পড়ুন: ট্রাম্পের সিদ্ধান্তের খেসারত দিচ্ছে TATA সহ একাধিক দেশিয় কোম্পানি!

গত বছরের অক্টোবর মাসে ‘ব্রিকস’ সম্মেলনে যোগ দিতে রাশিয়া গিয়েছিলেন ভারতের প্রধানমন্ত্রী নরেন্দ্র মোদি (Narendra Modi)। সেই সময় পুতিনের সঙ্গে তাঁর একটি পার্শ্ববৈঠকও হয়। এর আগেও, ২০২৩ সালের জুলাইয়ে রাশিয়া সফরে গিয়েছিলেন মোদি এবং তখনই তিনি পুতিনকে ভারত সফরের আমন্ত্রণ জানিয়েছিলেন। সেই আমন্ত্রণের ভিত্তিতেই পুতিনের এই সফর হবে বলে মনে করা হচ্ছে।

প্রসঙ্গত, রাশিয়া-ইউক্রেন যুদ্ধের আবহে আন্তর্জাতিক মঞ্চে রাশিয়ার ওপর নানা ধরনের নিষেধাজ্ঞা জারি করেছে পশ্চিমী দেশগুলি। বিশেষ করে, আমেরিকা এবং নেটো গোষ্ঠীভুক্ত বেশ কিছু দেশ রাশিয়াকে কূটনৈতিকভাবে একঘরে করার চেষ্টা চালিয়ে যাচ্ছে। তবে ভারতের দীর্ঘদিনের মিত্রদেশ রাশিয়া। তাই বিস্তর টানাপোড়েনের মাঝেও ভারতের তরফে রাশিয়ার সঙ্গে সুসম্পর্ক বজায় রাখার চেষ্টা চালানো হয়েছে।